Päiväläispojan mietteitä
Elämänlanka kukkia kasvaa
 ruusunpunaisia.
 Lempi on nuorissa leimahdellut
 vuosia tuhansia.

 Pihlaja pensoi pientarella,
 juurella lemmenkukka.
 Pienessä rannan torpassa kasvoi
 neitonen valkotukka.

 Kerran mä torpan hiiloksella
 käsiäni lämmittelin.
 Torpan tyttöä siitä päivin
 aina mä mietiskelin.

 Mun on mieleni lempeä täynnä,
 voi minun ikävääni,
 tupa kun on tuulessa huojumassa,
 jossa mä tanssisin hääni.

 Koivu kun kasvaa kuusikossa
 kuuset sen kasvua haittaa.
 Vaikea on pojan päiväläisen
 mökkiä metsään laittaa.

 Suvea jos ei olis, milloinka tuomet
 kukkihin puhkeaisi?
 Yölläkö köyhä, kun päivin ei jouda,
 mökkinsä rakentaisi?

 Voi, kun on köyhälle elämä ja lempi
 vakava ja vaarallinen,
 niinkuin raita on rauniolla
 monihaarallinen.

 Vaan kuten kevähällä kukkia kasvaa
 sinisiä, valkosia,
 niin on nuorella köyhälläkin
 elämän toiveina.

1899.